Kohtuasi C-521/06 P

Athinaïki Techniki AE

versus

Euroopa Ühenduste Komisjon

„Apellatsioonkaebus — Riigiabi — Abi, mida Kreeka Vabariik andis konsortsiumile Hyatt Regency — Kaebus — Otsus lõpetada kaebuse menetlemine — Määrus (EÜ) nr 659/1999 — Artiklid 4, 13 ja 20 — Mõiste „vaidlustatav õigusakt” EÜ artikli 230 tähenduses”

Kohtujurist Y. Bot’ ettepanek, esitatud 3. aprillil 2008 I - 5832

Euroopa Kohtu otsus (neljas koda), 17. juuli 2008 I - 5862

Kohtuotsuse kokkuvõte

Tühistamishagi – Vaidlustatavad aktid – Riigiabi peale kaebuse esitanud isiku poolt vaidlustatavad aktid – Komisjoni otsus lõpetada kaebuse menetlemine, lõpetades seeläbi esialgse menetluse – Hõlmamine

(EÜ artikkel 87, EÜ artikli 88 lõige 2 ja EÜ artikli 230 neljas lõik; nõukogu määrus nr 659/1999, artikkel 4)

Selleks et teha kindlaks, kas riigiabi valdkonna akt kujutab endast otsust määruse nr 659/1999 (millega kehtestatakse üksikasjalikud eeskirjad EÜ artikli 88 kohaldamiseks) artikli 4 tähenduses, tuleb kontrollida akti sisu ja komisjoni tahet arvesse võttes, kas komisjon kinnitas uuritud aktiga esialgse uurimise staadiumi lõppedes lõplikult oma seisukohta kaevatud meetme suhtes ja — seega — kas ta jõudis järeldusele, et see meede on abi või mitte ja kas selle meetme ühisturuga kokkusobivuse osas esinevad kahtlused või mitte.

Kiri, millega komisjon teatab kaebajale, kes palub tuvastada EÜ artiklite 87 ja 88 rikkumise, et „kuna puudub täiendav teave, mis õigustaks uurimise jätkamist, lõpetas komisjon halduslikult juhtumi menetlemise”, näitab, et komisjon võttis tegelikult vastu akti, millega juhtumi menetlemine halduslikult lõpetati.

Selle akti sisust ja komisjoni tahtest tuleneb, et ta otsustas nii lõpetada kaebaja poolt alustatud esialgse uurimismenetluse. Nimetatud aktis tõdes komisjon, et uurimine ei võimaldanud järeldada abi olemasolu EÜ artikli 87 tähenduses, ja ta keeldus kaudselt algatamast EÜ artikli 88 lõikes 2 ettenähtud ametlikku uurimismenetlust. Sellises olukorras on selles sättes ettenähtud menetluslikud tagatised kindlustatud vaid siis, kui õigustatud isikutel on võimalus vaidlustada otsus ühenduste kohtus vastavalt EÜ artikli 230 neljandale lõigule. Seda põhimõtet kohaldatakse nii siis, kui otsus on tehtud põhjendusel, et komisjon leiab, et abi on ühisturuga kokkusobiv, kui ka siis, kui ta on seisukohal, et abi olemasolu tuleb kõrvale jätta.

Sellist akti ei saa käsitleda esialgse või ettevalmistavana, sest alustatud haldusmenetluses ei järgne sellele ühtki teist akti, mille peale saaks tühistamishagi esitada. Selles osas ei ole oluline, et huvitatud pool võib veel esitada komisjonile lisateavet, mis võib kohustada komisjoni üle vaatama oma seisukoha asjaomase riikliku meetme osas, kuna esialgse uurimise staadiumi lõpus tehtud otsuse seaduslikkust hinnatakse üksnes teabe põhjal, mis komisjonil võis olla selle otsuse tegemise ajal, st antud juhul juhtumi menetlemise halduslikul lõpetamisel. Kui huvitatud pool esitab pärast juhtumi menetlemise lõpetamist lisateavet, võib komisjon olla kohustatud algatama vajaduse korral uue haldusmenetluse. Samas ei mõjuta see teave asjaolu, et esimene esialgne uurimismenetlus on juba lõpetatud. Järelikult võttis komisjon kaebaja taotluse osas vastu lõpliku seisukoha.

Selline akt, mis takistab kaebajal esitada EÜ artikli 88 lõikes 2 sätestatud ametlikus uurimismenetluses oma seisukohti, tekitab siduvaid õiguslikke tagajärgi, mis võivad puudutada kaebaja huve, ja seega on see vaidlustatav akt EÜ artikli 230 tähenduses.

(vt punktid 46, 49, 51–58, 61 ja 62)